Amitől napok óta tartani lehetett, az szerdán megtörtént: az euró árfolyama elérte a 330 forintot, amit elemzők lélektani határként szoktak emlegetni. A forint árfolyama már a múlt hét végén is közel táncolt ehhez a szinthez, akkor 328, hétfőn és kedden pedig 329 forint fölött járt az euró árfolyama, szerda délelőtt fél 11-kor viszont már 329,98 forintnál járt az árfolyam.

Fél kettőkor pedig az árfolyam át is lépte a 330 forintos küszöböt.

A Portfolio.hu cikke szerint innentől már a legkisebb negatív hír is elég lehet ahhoz, hogy a tavaly nyári, történelmi mélypontot jelentő 330,8-as árfolyamig essen a forint. Az elmúlt napokban elemzők szerint leginkább a nemzetközi rossz hírek, bizonytalanságok miatt gyengült a forint, rossz hírekből márpedig van bőven, a brexit körüli cirkusztól a kínai–amerikai kereskedelmi konfliktusokig.